Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 204/13/8810	Spišská Nová Ves, 20.11.2013
EEČ : 2-68-751-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako konateľ H+H SERVICE, s.r.o., Podskala 26, XXXXX XXXXX a osoba zodpovedná za nakladanie s finančnými prostriedkami, ako štvrťročný platca dane z pridanej hodnoty nezaplatil Daňovému úradu v Spišskej Novej Vsi daň z pridanej hodnoty 
- za zdaňovacie obdobie II. štvrťrok 2011 ku dňu splatnosti do 25.07.2011 vo výške 114,03 €,
- za zdaňovacie obdobie IV. štvrťrok 2011 ku dňu splatnosti do 25.01.2012 vo výške 2.188,81 €, 
- za zdaňovacie obdobie II. štvrťrok 2012 ku dňu splatnosti do 25.07.2012 vo výške 536,48 €,
- za zdaňovacie obdobie III. štvrťrok 2012 ku dňu splatnosti do 25.10.2013 vo výške 625,09 €,

teda spolu vo výške 3.464,41 €

lebo zanikla trestnosť činu

Odôvodnenie:
Policajt OO PZ v Spišskej Novej Vsi uznesením sp. zn. ORP-283/SN-SN-2013 z 11.03.2013 začal trestné stíhanie a dňa 03.07.2013 vzniesol  obvinenie XXXXX  pre prečin nezaplatenia dane a poistného podľa § 278 ods. 1 Tr. zákona na tom skutkovom základe, ako je uvedené vo výrokovej časti tohto uznesenia.

Po skončení vyšetrovania predložil policajt vyšetrovací spis s návrhom na zastavenie trestného stíhania.  

Preskúmaním vyšetrovacieho spisu som zistil, že v dňoch 14.10.2013, 18.10.2013 a 23.10.2013 bol predmetný nedoplatok vo výške 3.464,41 € Daňovému úradu v Košiciach, pobočka XXXXX v plnej sume uhradený a že oboznámenie s výsledkami vyšetrovania prebehlo dňa 22.10.2013. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

Podľa § 86 písm. e) Tr. zákona trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277, alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s výsledkami vyšetrovania.

Keďže boli splnené podmienky účinnej ľútosti, bolo potrebné rozhodnúť tak, ako je uvedené vo výroku tohto uznesenia. 
Súčasne som zistil, že obvinený XXXXX nebol za obdobný čin v predchádzajúcich 24 mesiacoch postihnutý.

	Proti obvinenému XXXXX bolo síce dňa 19.03.2013 podľa § 215 ods. 1 písm. h) Tr. poriadku, s poukázaním na ustanovenie § 86 písm. e) Tr. zákona zastavené trestné stíhanie pre prečin nezaplatenia dane a poistného podľa § 278 ods. 1 Tr. zákona, ktorého sa mal dopustiť v období od IV.  štvrťroku 2009 do V. štvrťroku 2010. 

	Uznesenie prokurátora Okresnej prokuratúry v Spišskej Novej Vsi sp. zn. 2 Pv 466/11 nadobudlo právoplatnosť dňa 03.04.2013.

	Z uvedeného je zrejmé aj to, že predmetnej trestnej činnosti sa obvinený XXXXX dopustil pred obdobím, kedy nadobudlo právoplatnosť uznesenie prokurátora Okresnej prokuratúry v Spišskej Novej Vsi sp. zn. 2Pv 466/11 z 19.03.2013, resp., že sa jej nedopustil po období od 03.04.2013. 

	Preto je potrebné konštatovať aj to, že proti nemu nebolo trestné stíhanie za obdobný čin v predchádzajúcich 24 mesiacoch zastavené z dôvodu zániku trestnej činnosti podľa ods. 1 ustanovenia § 86 ods. 1 Tr. zákona.

	Preto bolo potrebné rozhodnúť tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Barabás
prokurátor